Чэнджэщрэ ущиерэ
Къэбэрдей-Балъкъэрым гуманитар къэхутэныгъэхэмкIэ институтым «ЩIэныгъэм и тхьэмахуэм» ирихьэлIэу зэхыхьэ гуапэ щекIуэкIащ. Ар нэхъыбэу зыхуэгъэзауэ щытар гуманитар щIэныгъэхэм щызыраIэрагъэхьа ехъулIэныгъэхэмкIэ щIэныгъэлIхэр аспирантхэм ядэгуэшэнырт, епсэлъылIэнырт.
ЗэIущIэр къызэIузыха, институтым и тхыдэ къудамэм и лэжьакIуэ Вариводэ Наталье къызэхуэсахэм махуэшхуэмкIэ ехъуэхъури, семинарым къыщагъэпсэлъэну, я Iуэху зехьэкIэ пэрытхэмкIэ еджакIуэ-хэм дагъэгуэшэну кърагъэблэгъа еджагъэшхуэхэм я цIэхэр къриIуащ. Ахэр институтым и унафэщI, тхыдэ щIэныгъэхэм я доктор, профессор Дзэмыхь Къасболэтрэ адыгэ IуэрыIуатэмкIэ къудамэм и унафэщI, филологие щIэныгъэхэм я доктор, профессор Гъут Iэдэмрэт.
ИкъукIэ гъэщIэгъуэну, гуапэу екIуэкIащ зэхыхьэр. Я гъащIэ гъуэгуанэм, щIэныгъэ зрагъэгъуэтын щхьэкIэ зыхэта Iуэхугъуэхэм, еджапIэм зэрыщIэтIысхьа, зэреджа, лэжьэн зэрыщIадза щIыкIэхэм, я кандидат, доктор лэжьыгъэхэр зэрыпхагъэкIам, зыIэрагъэхьа ехъулIэныгъэхэм, зыхуэза лъэпощхьэпохэм, нэгъуэщI куэдми тепсэлъыхьащ профессорхэр. Абыхэм тыншу зыри къазэрыIэрымыхьар, я къарукIэ, я гугъуехькIэ псори къызэралэжьыжар наIуэт аспирантхэм я дежкIэ, ауэ зыщIэупщIэни мымащIэу яIэт абыхэм. Жэуапым и мызакъуэу чэнджэщи ирату, къэхутэныгъэ лэжьыгъэ зэрырагъэкIуэкIыным хуаущийуэ къепсэлъылIащ еджакIуэхэм щIэныгъэлIхэр. Творческэ ехъулIэныгъэхэр зыIэрагъэхьэну, щIэныгъэм хэлъхьэныгъэшхуэхэр хуащIыну, узыншагъэ яIэну нэхъыжьхэр щIалэгъуалэм къехъуэхъури, зэхуэгуапэу зэбгрыкIыжащ зэIущIэм хэтахэр.
ХЬЭРЭДУРЭ Аллэ.
